L-Awtorità għas-Saħħa u s-Sigurtà, l-OHSA, ippreżentat lil MEPA rapport u rakkomandazzjonijiet dwar il-proġett tal-power station il-ġdida tal-gass kif ukoll il-faċilitajiet tal-ħażna tal-gass li skont il-proposta li hemm quddiem il-MEPA ser ikunu fuq tanker tal-gass tal-LNG f’Delimara. Ir-rapport jinsab fuq is-sit elettroniku tal-MEPA u ser ikun kunsidrat mill-Awtorità tal-Ambjent u l-Ippjanar fil-proċess għal ħruġ tal-permess għal power station u t-tanker tal-ħazna tal-gass LNG. Ir-rapport tal-Awtorità għas-Saħħa u s-Sigurtà tfassal wara studju mill-konsulent Grieg Dr George Papadakis li kien il-konsulent tal-Unjoni Ewropea fit-tfassil ta’ linji gwidi fuq id-dokumentarju mitluba mid-direttiva ta’ Seveso biex jonqsu r-riskji mill-impjanti industrijali. Fl-istudju tiegħu Dr Papadakis applika l-istess regoli tad-direttiva ta’ Seveso u l-OHSA aċċettat ir-rakkomandazzjonijiet tiegħu. Fl-istudju tiegħu dwar ir-riskji involuti, l-konsulent tal-OHSA eżamina 130 xenarju differenti biex jara r-riskji involuti fil-proġett. Mill-mappep ippreżentati fir-rapport, Dr Papadakis identifika fit-tliet gradi differenti ż-żoni dwar żvilupp li jista’ jew ma jistax isir fil-viċinanzi tat-tanker tal-LNG kif ukoll tal-impjant tal-gass. Iż-żoni dentifikati huma kollha l-bogħod miż-żoni residenzjali. Dan huwa t-tieni rapport dwar l-aspetti tas-sigurtà relattati mal-proġett wara rapport ieħor li sar mill-konsulent tal-konsorzju Electrogas Malta li rebaħ l-kuntratt biex jibni l-power station u jissuplixxi lill-Enemalta bl-energija u bil-gass. Fl-aħħar rapport lil MEPA, Transport Malta tat ukoll l-approvazzjoni tagħha li l-pożizzjoni tat-tanker tal-LNG f’Delimara mhuwiex ser ikun ta’ xkiel għall-attivitajiet oħra marittimi fosthom il-Freeport, u l-faċilitajiet tal-ħazna taż-żejt tal-kumpaniji Oil Tanking u San Lucjan.